**ЗАКОН**

**О ОБРАЗОВАЊУ ОДРАСЛИХ**

**ГЛАВА I**

**ОСНОВНЕ ОДРЕДБЕ**

Члан 1.

Овим законом уређују се организација и структура образовања одраслих, као и друга питања од значаја за образовање одраслих.

Члан 2.

(1) Образовање одраслих је дио јединственог образовног система Републике Српске (у даљем тексту: Република), којим се обезбјеђују образовање, усавршавање и оспособљавање одраслих лица.

(2) Образовање одраслих је партнерска дјелатност и заједничка одговорност Републике, јединица локалне самоуправе, послодаваца, запослених, привредних и стручних асоцијација, удружења, научноистраживачких и образовних институција и појединаца.

Члан 3.

Циљеви образовање одраслих су:

1) постизање најмање основног образовања,

2) оспособљавање за запошљавање одраслих лица која немају завршено формално образовање,

3) омогућавање даљег образовања и обуке, односно могућност доквалификације, преквалификације и континуираног стручног усавршавања током цијелог радног вијека,

4) омогућавање образовања и стицање знања и вјештина које одговарају личним способностима, афинитету и животном добу појединца,

5) да стручно образовање и обука буду усклађени са стандардима образовања земаља Европске уније,

6) стицање интернационално упоредивих нивоа знања.

Члан 4.

Образовање одраслих заснива се на начелима:

1) цјеложивотног учења,

2) рационалног коришћења образовних могућности, територијалне близине и доступности образовања свима под једнаким условима, у складу са њиховим способностима,

3) слободе и аутономије при избору начина, садржаја, облика, средстава и метода образовања,

4) уважавања различитости и укључивања лица са посебним потребама у образовање одраслих,

5) стручне и моралне одговорности андрагошких радника,

6) гаранције квалитета образовне понуде,

7) поштовања личности и достојанства сваког учесника у образовању одраслих.

Члан 5.

(1) Образовање одраслих може бити:

1) формално образовање,

2) неформално образовање и учење,

3) информално учење.

(2) Формално образовање одраслих подразумијева образовни процес који се изводи у образовним установама по наставним плановима и програмима основног и средњег образовања прилагођеним потребама и могућностима одраслих.

(3) Неформално образовање и учење одраслих је организован процес образовања и учења усмјерен ка усавршавању и допуњавању знања, вјештина и способности према дијеловима програма формалног образовања, односно модулима и по посебним програмима за стицање знања, вјештина и способности, а који се могу организовати код образовних установа и специјализованих организација које испуњавају услове према програму који изводе.

(4) Информално учење подразумијева перманентно самообразовање, усавршавање и стицање знања и вјештина ван образовних установа и специјализованих организација за образовања одраслих.

(5) Образовање одраслих може се изводити и по јавно важећим програмима оспособљавања које је донио Завод за образовање одраслих (у даљем тексту: Завод) или другим програмима донесеним од стране надлежних органа, у складу са овим законом.

Члан 6.

На питања која нису уређена овим законом примјењују се прописи којима се уређује област основног и средњег образовања, управног поступка и облигационих односа.

Члан 7.

Поједини изрази и појмови који се користе у овом закону имају сљедеће значење:

1) полазник образовања је лице које похађа програм образовања одраслих,

2) прво занимање је образовање у систему образовања одраслих за занимање трећег или четвртог степена сложености с циљем укључивања на тржиште рада или наставка школовања,

3) доквалификација је стицање новог знања у оквиру исте струке за занимање вишег степена сложености с циљем повећања компетенција,

4) преквалификација је образовање и оспособљавање за друго занимање ради запошљавања или наставка школовања,

5) специјализација је образовање и оспособљавање у оквиру истог занимања ради стицања посебних знања и радних вјештина,

6) посебни програми су програми за повећање општеобразовног и културног нивоа становништва и повећања стручних и других компетенција.

Члан 8.

Поједини изрази употријебљени у овом закону за означавање женског или мушког рода подразумијевају оба пола.

**ГЛАВА II**

**ПЛАН ОБРАЗОВАЊА ОДРАСЛИХ**

Члан 9.

(1) План образовања одраслих Републике Српске (у даљем тексту: План образовања) је од посебног значаја за Републику.

(2) План образовања доноси министар просвјете и културе (у даљем тексту: министар) за период од једне године, на приједлог Завода.

(3) У припреми Плана образовања, Завод обавезно прибавља мишљење Завода за запошљавање Републике Српске (у даљем тексту: Завод за запошљавање), Привредне коморе Републике Српске (у даљем тексту: Привредна комора), Занатско-предузетничке коморе Републике Српске (у даљем тексту: Занатско-предузетничка комора), Уније удружења послодаваца Републике Српске (у даљем тексту: Унија удружења послодаваца), органа јединице локалне самоуправе и надлежних министарстава.

Члан 10.

Планом образовања се:

1) одређују приоритетне образовне области образовања одраслих,

2) одређују инфраструктурне дјелатности потребне за извођење образовања одраслих,

3) одређује распоређивање програма образовања на јединице локалне самоуправе, при чему се води рачуна о рационалном коришћењу постојећих образовних капацитета, броју полазника образовања, развојним специфичностима подручја, обезбјеђивању једнаких услова за стицање образовања и оспособљавања одраслих, као и о доступности образовања,

4) одређује оквирни обим средстава која су потребна за његову реализацију,

5) наводе министарства надлежна за спровођење активности из Плана образовања,

6) одређују програми образовања и динамика њиховог остваривања.

Члан 11.

У спровођењу Плана образовања Завод:

1) расписује, у средствима јавног информисања, јавни конкурс за избор организатора образовања за извођење одговарајућих програма образовања,

2) прати извођење програма образовања и предузима мјере које су потребне за њихово извођење,

3) планира средства за финансирање програма основног образовања, првог занимања и инфраструктурне дјелатности за њихово остваривање,

4) обавља друге задатке одређене Планом образовања, у складу са законом којим се уређује област републичке управе.

Члан 12.

(1) Директор Завода именује конкурсну комисију чији је задатак да, на основу расписаног јавног конкурса из члана 11. тачка 1) овог закона, спроведе поступак избора организатора образовања одраслих за извођење одговарајућих програма образовања и да наведе приједлог избора организатора образовања.

(2) Чланови комисије из става 1. овог члана именују се из реда запослених у Заводу.

(3) На основу приједлога конкурсне комисије за избор организатора образовања одраслих, директор Завода доноси рјешење о избору организатора образовања одраслих за извођење одговарајућег програма образовања.

(4) На рјешења из става 3. овог члана може се изјавити жалба министру.

(5) На основу рјешења из става 3. овог члана закључује се уговор о међусобним правима и обавезама Завода и организатора образовања одраслих.

(6) Министар на приједлог Завода доноси Правилник о поступку избора организатора образовања одраслих.

**ГЛАВА III**

**ОРГАНИЗАТОРИ ОБРАЗОВАЊА ОДРАСЛИХ**

Члан 13.

(1) Формалним образовањем одраслих могу се бавити основне и средње школе које поднесу захтјев за упис у Регистар организатора образовања одраслих (у даљем тексту: Регистар) о чему директор Завода одлучује рјешењем.

(2) Поред установа из става 1. овог члана, формалним образовањем одраслих могу се бавити и друге образовне установе које испуњавају материјалне, кадровске и друге услове у складу са важећим педагошким стандардима и нормативима за програм за који траже одобрење.

(3) Установа из става 2. овог члана Заводу подноси захтјев за извођење формалних програма образовања одраслих уз који прилаже:

1) акт о оснивању,

2) статут,

3) одлуку о именовању овлашћеног лица за заступање,

4) доказe о стручно-педагошким и андрагошким радницима и наставницима који изводе програм,

5) доказe о простору, опреми и наставним средствима,

6) доказ о уплати административне таксе утврђене прописом којим се уређују административне таксе.

(4) Испуњеност услова за извођење формалних програма образовања одраслих утврђује непосредним увидом комисија коју именује министар, a коју чине три члана, два представника Министарства просвјете и културе (у даљем тексту: Министарство) и један представник Завода.

(5) Чланови комисије из става 4. овог члана немају право на новчану накнаду.

(6) На основу захтјева из става 3. овог члана и извјештаја комисије из става 4. овог члана о испуњености услова за извођење формалних програма образовања одраслих, директор Завода доноси рјешење о испуњености услова за извођење формалних програма образовања одраслих и о упису у Регистар.

(7) Против рјешења из става 6. овог члана може се изјавити жалба министру.

(8) Неформалним образовањем одраслих могу се бавити специјализоване организације за образовање одраслих, као што су раднички универзитети, центри за обуку, школе страних језика, привредна друштва и друга правна лица.

(9) Образовањем одраслих по јавно важећим програмима оспособљавања, који су донесени по процедури прописаној овим законом, могу се бавити установе које су уписане у Регистар.

(10) Организатор образовања одраслих из ст. 1. и 2. овог члана може да обавља дјелатност образовања одраслих у посебној организационој јединици ван свог сједишта уколико испуњава услове прописане овим законом и прописима донесеним на основу овог закона.

(11) Организатори образовања одраслих могу изводити појединачне програме самостално или у међусобној сарадњи.

Члан 14.

(1) Установа подноси Заводу захтјев за утврђивање испуњености услова за извођење јавно важећих програма оспособљавања.

(2) Уз захтјев се прилажу:

1) јавно важећи програми оспособљавања,

2) докази о стручно-педагошким и андрагошким радницима и наставницима који изводе програм,

3) докази о простору, опреми и наставним средствима,

4) доказ о уплати административне таксе утврђене прописом којим се уређују административне таксе.

(3) Средства уплаћена на име административне таксе из става 2. тачка 4) овог члана користе се за трошкове поступка утврђивања испуњености услова за извођење програма оспособљавања.

(4) Испуњеност услова за извођење јавно важећих програма оспособљавања утврђује непосредним увидом комисија, коју чине најмање три члана и коју именује министар.

(5) Чланови комисије из става 4. овог члана именују се из реда стручњака из области за коју се тражи провјера испуњености услова.

(6) Чланови комисије из става 4. овог члана имају право на накнаду у висини административне таксе уплаћене за провјеру испуњености услова за извођење програма оспособљавања, чији износ се дијели равномјерно по сваком именованом члану комисије.

(7) На основу захтјева из става 1. овог члана и извјештаја комисије из става 4. овог члана о испуњености услова за извођење јавно важећих програма оспособљавања, директор Завода доноси рјешење о испуњености услова за извођење јавно важећег програма оспособљавања и о упису у Регистар.

(8) Против рјешења из става 7. овог члана може се изјавити жалба министру.

Члан 15.

(1) Рјешења из члана 13. став 6. и члана 14. став 7. овог закона издају се на период од четири године.

(2) Након истека периода из става 1. овог члана, за доношење новог рјешења организатор образовања одраслих обавезан је да поднесе Заводу захтјев, уз прилагање доказа за извођење програма за које тражи поновно одобрење.

(3) Организатор образовања одраслих је у току важења одобрења за извођење јавно важећих програма оспособљавања дужан да обавијести Завод о свакој промјени која се односи на наставнике, педагошке и андрагошке раднике, простор, опрему, наставна средства и друге услове за извођење програма оспособљавања, најкасније у року од 15 дана од дана настанка промјене.

Члан 16.

1. Установе које испуњавају услове за извођење формалног образовања и услове за извођење јавно важећих програма оспособљавања одраслих уписују се у регистар који води Завод.

(2) Регистар садржи податке о установи, начин уписа и измјене података, податке о брисању установе из Регистра, као и збирку исправа за сваку установу коjа се уписује у Регистар, а која је прилог Регистру.

(3) Министар, на приједлог Завода, доноси Правилник о садржају и начину вођења Регистра организатора образовања одраслих.

Члан 17.

(1) Вријеме организовања образовања одраслих у току године и образовни рад у току дана и радне седмице распоређују се на начин предвиђен статутом или другим актом организатора образовања одраслих.

(2) Организатор формалног образовања одраслих мора, најмање два пута годишње, објавити рокове за испите из образовних програма које изводи, и то најмање 30 дана прије предвиђеног термина полагања испита.

(3) Трајање формалног образовања одраслих, редослијед наставе из појединих предмета или предметних области, начин и облици провјеравања знања, напредовање и друго прилагођава се специфичностима, потребама и могућностима полазника образовања.

Члан 18.

(1) Организатори образовања одраслих воде андрагошку документацију и евиденцију.

(2) Министар, на приједлог Завода, доноси Правилник о садржају, формату, начину вођења и чувања андрагошке документације и евиденције.

Члан 19.

Организатори образовања одраслих који имају рјешење о испуњености услова за извођење јавно важећих програма оспособљавања морају, у посебној публикацији, представити програме образовања одраслих које изводе, као и своју организацију рада, те приликом уписа упознати кандидате са њима.

**ГЛАВА IV**

**ПРОГРАМИ ОБРАЗОВАЊА ОДРАСЛИХ**

Члан 20.

(1) Програмом образовања одраслих утврђују се:

1) циљ и назив програма,

2) наставни садржаји,

3) облик извођења програма,

4) трајање програма и начин провјере,

5) кадровски, дидактички, просторни услови за његово извођење, те школска или стручна спрема, односно занимање, знање и вјештине који се стичу завршавањем програма,

6) услови за упис, напредовање и завршетак програма,

7) начин евалуације програма и постигнућа учења.

(2) Програми су прилагођени доби, претходном образовању, знању, вјештинама и способностима одраслих.

(3) У поступку реализације програма преквалификације организатор образовања одраслих утврђује разлике стручних предмета између стечене стручне спреме и стручне спреме која се стиче завршетком програма преквалификације.

(4) Јавно важећим програмом оспособљавања утврђује се и минимум знања и вјештина неопходних за обављање одређених послова.

(5) Програмом усавршавања утврђује се и додатни опсег посебних знања и вјештина у одређеној области у односу на тренутну квалификацију кандидата.

Члан 21.

Полазник образовања одраслих стиче образовање, знање, вјештине и способности по програмима образовања за одрасле или дијеловима одговарајућих образовних програма за редовне ученике кроз:

1) образовање и оспособљавање одраслих којима је престало право на редовно образовање,

2) преквалификацију, доквалификацију или специјализацију,

3) образовање и оспособљавање незапослених лица за потребе тржишта рада,

4) усавршавање ради постизања вишег степена знања у професији и подизања продуктивности рада,

5) образовање за прихватање вриједности демократије и грађанског друштва,

6) учење страних језика,

7) образовање за остваривање посебних права припадника националних и етничких група,

8) образовање одраслих са посебним потребама (лица са психичким и физичким сметњама или поремећајима у понашању), у складу са законима који уређују област основног васпитања и образовања и средњег образовања и васпитања,

9) образовање посебних група (социјално искључених група, асоцијалних лица).

Члан 22.

Програми формалног образовања одраслих обухватају:

1) основно образовање одраслих,

2) програме за стицање средње стручне спреме, изузев гимназије,

3) програме за стицање првог занимања,

4) програме преквалификације,

5) програме доквалификације,

6) програме усавршавања.

Члан 23.

Програми неформалног образовања одраслих обухватају:

1) програме заштите околине и екологије,

2) програме страних језика,

3) програме обуке за рад на рачунару,

4) програме предузетништва и менаџмента,

5) програме рада у струци,

6) јавно важеће програме оспособљавања,

7) програме из познавања науке и технологије,

8) програме креативног и умјетничког изражавања, као и других знања, вјештина и способности.

Члан 24.

(1) Јавно важеће програме оспособљавања и програме усавршавања, на захтјев заинтересованих правних субјеката, доноси Завод.

(2) Прије одобрења за извођење програма из става 1. овог члана, Завод прибавља мишљење министарства надлежног за област за коју се програм доноси, Завода за запошљавање и Привредне коморе која обезбјеђује мишљење репрезентативног удружења послодаваца на нивоу Републике.

Члан 25.

(1) Основно образовање одраслих изводи се према формалном наставном плану и програму основног образовања одраслих.

(2) Министар, на приједлог Завода, доноси формални наставни план и програм образовања одраслих за основно образовање одраслих.

(3) Програми формалног образовања одраслих за стицање средње стручне спреме, преквалификацију и доквалификацију изводе се према наставним плановима и програмима за редовне ученике средње школе, на начин да се број часова теоретске наставе умањује за 50%, док се број часова практичне наставе не умањује.

Члан 26.

1. Програми образовања одраслих могу се изводити:

1) редовном наставом,

2) консултативно-инструктивном наставом,

3) практичним радом.

(2) Изузетно од става 1. овог члана, теоретска настава у образовању одраслих се може реализовати и путем наставе на даљину, коришћењем различитих средстава електронске комуникације, у случајевима проглашења ванредне ситуације или у случају проглашења ванредног стања, као и у другим оправданим случајевима, уз сагласност Завода.

(3) Организатор формалног образовања одраслих, уз сагласност Завода, приликом реализације програма може измијенити до 30% садржаја наставног програма у складу са потребама тржишта рада.

(4) Организатор формалног образовања одраслих може до 30% часова теоретске наставе из програма образовања одраслих изводити консултативно-инструктивном наставом.

Члан 27.

(1) Програм образовања одраслих организује се по принципу модуларног рада.

(2) Извођење програма за стицање средње стручне спреме одраслих траје у складу са бројем часова предвиђеним програмима средњег стручног образовања одраслих.

(3) Извођење јавно важећих програма оспособљавања траје у складу са бројем часова предвиђеним програмима.

(4) Извођење програма усавршавања није временски ограничено.

(5) Полазник програма из ст. 2. и 3. овог члана може бити оправдано одсутан највише 30% часова током реализације програма.

Члан 28.

(1) Програми образовања или дијелови програма образовања одраслих, ради увођења организационих промјена, примјене савремених технологија, захтјева тржишта за дефицитарна занимања и слично, могу се уводити и провјеравати огледним програмом, на приједлог школе, Удружења послодаваца, Завода за запошљавање или других заинтересованих организација.

(2) Организаторе образовања одраслих који изводе огледни програм одређује Министарство, на приједлог Завода и заинтересованих организација.

(3) Извођење огледног програма прати Завод.

(4) Стечено знање, вјештине и способности, у смислу става 1. овог члана, провјеравају се код организатора образовања одраслих који спроводи огледни програм, а изузетно, може и код Испитног центра који је организациона јединица Завода.

Члан 29.

(1) Програми образовања одраслих који се реализују кроз практичан рад могу се остваривати код послодавца и код другог организатора образовања одраслих, а уређују се уговором.

(2) Ако се практични рад изводи код послодавца који није и организатор образовања одраслих, међусобна права и обавезе организатора образовања одраслих и послодавца уређују се уговором, а међусобна права полазника образовања одраслих и послодавца уређују се уговором о практичном раду.

Члан 30.

(1) Привредна комора, Занатско-предузетничка комора и Унија удружења послодаваца могу да предлажу и да припремају одговарајуће јавно важеће програме оспособљавања и формалне програме усавршавања и старају се о практичном образовању у тим програмима.

(2) Привредна комора, Занатско-предузетничка комора и Унија удружења послодаваца:

1) организују савјетовања и специјализације за запослене (маркетинг, менаџмент и др.),

2) учествују у конципирању програма учења уз рад, за стицање специјалистичких знања и спроводе перманентно образовање,

3) предлажу стандарде практичних знања,

4) предлажу Заводу програме усавршавања и оспособљавања одраслих,

5) предлажу своје представнике за чланове испитних комисија за стицање квалификација.

(3) Привредна комора:

1) води Регистар послодаваца код којих се обавља практичан рад,

2) обавља савјетодавни рад у вези са извођењем практичног рада,

3) на захтјев организатора образовања, даје потребне податке о послодавцима код којих се може обављати практичан рад.

(4) Начин провјере и верификације послодаваца код којих се обавља практичан рад, садржај и начин вођења Регистра послодаваца прописује правилником министар, на приједлог Завода, а уз претходно мишљење Привредне коморе.

**ГЛАВА V**

**ПОЛАЗНИЦИ, ИСПИТИ И НАСТАВНИЦИ ОБРАЗОВАЊА ОДРАСЛИХ**

Члан 31.

(1) Одрасла лица која се уписују у програм образовања одраслих стичу статус полазника образовања одраслих.

(2) Полазник образовања одраслих, у смислу овог закона, може бити лице старије од 15 година које није завршило основно образовање, односно лице старије од 18 година које нема статус ученика, уколико уписује формални програм образовања одраслих.

(3) Полазник образовања одраслих уписује се у јавно важећи програм оспособљавања ако испуњава прописане услове у вези са претходним образовањем, искуством или посебним психофизичким способностима.

Члан 32.

(1) На основу јавног конкурса, који објављује организатор образовања одраслих, врши се упис полазника образовања одраслих.

(2) Програмом образовања одраслих утврђују се општи и посебни услови које мора испуњавати полазник образовања одраслих.

(3) Јавни конкурс из става 1. овог члана садржи:

1) опште и посебне услове за упис,

2) број слободних мјеста за упис, у складу са овим законом, програмом образовања и рјешењем о одобравању извођења програма,

3) начин извођења програма образовања, трајање и услове за његово завршавање,

4) врсту јавне исправе које се издаје након успјешног завршетка програма образовања одраслих.

Члан 33.

Ако се на конкурс пријави више кандидата него што их је могуће уписати у програм образовања одраслих, организатор образовања дужан је да приликом избора кандидата узима у обзир степен испуњености услова у вези са претходним образовањем, искуством или посебним психофизичким способностима.

Члан 34.

(1) Организатор образовања одраслих и полазник образовања одраслих закључују уговор о образовању, којим се уређују њихова међусобна права и обавезе.

(2) Статус полазника образовања одраслих престаје:

1) успјешним завршетком програма,

2) одустанком,

3) исписом.

Члан 35.

(1) Полазник образовања одраслих има право на образовање и оспособљавање које је стручно и квалитетно организовано.

(2) Полазник образовања одраслих за вријеме трајања формалног образовања одраслих, које обухвата стицање средње стручне спреме, има права и обавезе као и ученик стручне школе, у складу са законом којим се уређује област средњег образовања и васпитања и овим законом.

(3) Запослени полазник образовања одраслих, у зависности од сложености и дужине трајања програма образовања, има право на одсуство са посла ради образовања и оспособљавања, у складу са законом којим се уређује област радних односа и актом послодавца.

(4) Међусобна права и обавезе између запосленог полазника образовања одраслих и послодавца уређују се уговором.

Члан 36.

Полазници јавно важећег програма оспособљавања и програма усавршавања обавезно полажу испит провјере из садржаја програма на завршетку уписаног програма.

Члан 37.

(1) Оцјењивање полазника образовања одраслих за стицање основног и средњег образовања врши се у складу са прописима којим се уређује област основног васпитања и образовања и средњег образовања и васпитања, осим ако овим законом није другачије прописано.

(2) Полазнику програма средњошколског образовања одраслих за стицање средње стручне спреме на крају сваког завршеног разреда издаје се свједочанство о завршеном разреду средње стручне школе, након завршног испита – диплома о положеном завршном испиту у стручној школи, односно након положеног матурског испита издаје се диплома о положеном матурском испиту у стручној техничкој школи.

(3) Полазнику који заврши јавно важећи програм оспособљавања издаје се увјерење о оспособљености.

(4) Полазнику који заврши програм усавршавања издаје се увјерење о усавршавању.

(5) Министар, на приједлог Завода, доноси Правилник о форми и садржају јавних исправа у образовању одраслих.

Члан 38.

(1) Одрасли могу полагањем испита код Испитног центра доказивати знање, вјештине и способности, без обзира на начин њиховог стицања.

(2) Надлежност Испитног центра је провјера знања, вјештина и способности појединаца.

(3) Провјера знања, вјештина и способности појединаца спроводи се кроз процес тестирања, а у складу са исходима знања из јавно важећег програма оспособљавања.

(4) Тестирање из става 3. овог члана спроводе испитне комисије састављене од стручњака из појединих области, у складу са јавно важећим програмима оспособљавања.

(5) Висина накнаде за провјеру знања, вјештина и способности износи двије најниже плате након опорезивања (нето плата) у Републици, за мјесец који претходи подношењу пријаве за провјеру знања вјештина и способности, према посљедњем податку Републичког завода за статистику објављеном у „Службеном гласнику Републике Српске“.

(6) Директор Завода, по потреби, рјешењем формира испитне комисије из става 4. овог члана и одређује висину накнаде за рад чланова испитне комисије.

(7) Висина накнаде члановима испитне комисије из става 6. овог члана износи једну најнижу плату након опорезивања (нето плата) за претходни мјесец у Републици према посљедњем податку Републичког завода за статистику објављеном у „Службеном гласнику Републике Српске“.

(8) Завод, на основу утврђеног знања појединаца, издаје јавне исправе о завршеном образовању за одрасле.

(9) Министар, на приједлог Завода, доноси Правилник о начину рада испитних комисија и поступку спровођења испита.

Члан 39.

(1) Послодавац може, ради прилагођавања тржишним захтјевима и промјенама, новим технолошким и радним процесима, организовати различите облике оспособљавања и усавршавања запослених.

(2) Одрасло лице које се оспособљава у смислу става 1. овог члана, а према јавно важећем програму оспособљавања, може да потврди стечено знање, вјештине и способности код Завода, који о томе издаје увјерење, у складу са овим законом.

Члан 40.

(1) За стицање основног образовања одрасли не плаћају школарину.

(2) За стицање осталих видова образовања и оспособљавања одраслих, трошкове образовања сносе полазници програма, послодавци код којих су запослени, Завод за запошљавање или друга заинтересована правна и физичка лица.

Члан 41.

(1) Образовање одраслих обављају наставници, стручни сарадници, предавачи, тренери, водитељи и други стручни радници (у даљем тексту: наставници).

(2) Наставници морају испуњавати услове прописане програмом образовања одраслих и имају право и обавезу сталног стручног и андрагошког усавршавања.

**ГЛАВА VI**

**ПРАЋЕЊЕ И РАЗВОЈ ОБРАЗОВАЊА ОДРАСЛИХ**

Члан 42.

(1) Праћење и унапређивање образовања одраслих обавља Завод.

(2) Организатори образовања одраслих обављају једном годишње самоевалуацију извођења програма који су одобрени од Завода.

(3) Промоцију цјеложивотног учења, усклађивање са стандардима занимања, праћење, унапређење и гаранцију квалитета образовања одраслих, као и ширење мреже, пружање стручне помоћи у унапређењу рада организатора образовања и израду програма андрагошког усавршавања наставника укључених у процес образовања одраслих обавља Завод.

Члан 43.

(1) Ради ефикаснијег праћења и остваривања образовања одраслих, јединице локалне самоуправе могу основати локалне савјете, за чији рад обезбјеђују и финансијска средства.

(2) Локалне савјете чине представници локалне власти, образовних установа и организација, послодаваца, синдиката и удружења грађана.

Члан 44.

Надлежности локалних савјета су да:

1) анализирају и прате стање у подручју развоја људских ресурса, запошљавања и обуке одраслих,

2) идентификују потребе и приоритете у образовању одраслих и обуци на свом подручју,

3) прикупљају информације о потребама тржишта рада на свом подручју,

4) достављају Заводу приједлоге за развој програма образовања одраслих,

5) предлажу програме образовања одраслих које ће финансирати,

6) обезбјеђују средства за установе и организације за образовање одраслих које су основане на територији јединице локалне самоуправе.

**ГЛАВА VII**

**ФИНАНСИРАЊЕ, НАДЗОР И КАЗНЕНЕ ОДРЕДБЕ**

Члан 45.

Средства за финансирање образовања одраслих обезбјеђују се у буџету Републике, буџетима јединица локалне самоуправе и непосредно од полазника, послодаваца, те из других извора у складу са Планом образовања.

Члан 46.

(1) Управни надзор над спровођењем овог закона врши Министарство.

(2) Стручни надзор, мониторинг и евалуацију над радом организатора образовања одраслих врши Завод.

(3) Инспекцијски надзор над примјеном овог закона и других прописа из области образовања одраслих врши Републичка управа за инспекцијске послове, посредством просвјетне инспекције.

Члан 47.

Завод организаторима образовања одраслих даје стручна упутства и смјернице за побољшање рада и отклањање утврђених недостатака.

Члан 48.

Приликом инспекцијског надзора инспектор који врши инспекцијски надзор у области образовања одраслих:

1) провјерава испуњеност услова организатора образовања,

2) провјерава упис и поступак оцјењивања полазника,

3) провјерава да ли наставници испуњавају услове за рад у настави за образовање одраслих,

4) контролише уредност вођења андрагошке и друге евиденције и документације,

5) контролише законитост издавања јавних исправа,

6) контролише наплату школарине од полазника,

7) врши друге контроле у вези са примјеном овог закона.

Члан 49.

(1) Инспектор који врши инспекцијски надзор у области образовања одраслих, након утврђених недостатака, има овлашћења да:

1) привремено одузме, до коначне одлуке надлежног органа, документацију и евиденцију коју води организатор образовања,

2) наложи отклањање недостатака насталих неизвршавањем или неправилном примјеном закона, подзаконских прописа и других аката,

3) наложи поништавање уписа полазника и оцјена ако су спроведени супротно закону,

4) наложи поништавање аката организатора образовања одраслих ако су донесени супротно одредбама овог закона,

5) наложи организатору образовања одраслих поништавање јавних исправа из члана 37. овог закона и других докумената која су издата супротно закону,

6) наложи поништавање јавних исправа из члана 37. овог закона, као и других докумената уколико организатор образовања одраслих не поступи по налогу за њихово поништење,

7) наложи отклањање недостатака у поступку вођења евиденције и документације,

8) забрани рад организатору образовања који не испуњава прописане услове за извођење програма образовања одраслих,

9) наложи организатору образовања усаглашавање појединачних аката са прописима уколико утврди да су донесени супротно одредбама овог закона, као и одредбама других прописа и општих аката донесених на основу закона,

10) забрани даљи рад наставнику који не испуњава услове утврђене програмима образовања одраслих,

11) забрани рад и издавање јавних исправа организатору образовања који није уписан у Регистар,

12) забрани рад организатору образовања одраслих уколико не изводи наставу или на други начин одступа од реализације одобреног програма,

13) наложи организатору да поништи упис полазника уколико се утврди да организатор не изводи наставу или на други начин одступа од реализације одобреног програма,

14) предузме и друге мјере и радње за које је овлашћен.

(2) Лице које сматра да је дошло до повреде овог закона може се обратити надлежној инспекцији у року од три мјесеца од дана сазнања за учињену повреду, а најкасније у року од шест мјесеци од дана учињене повреде.

Члан 50.

(1) Новчаном казном од 2.000 КМ до 6.000 КМ казниће се за прекршај организатор образовања одраслих ако:

1) не изводи програм оспособљавања одраслих у складу са одобреним јавно важећим програмом (члан 14. став 7),

2) почне да обавља образовање одраслих без рјешења о испуњености услова и о упису у Регистар, за извођење формалног образовања одраслих и јавно важећих програма оспособљавања одраслих (члан 13. ст. 1. и 6. и члан 14. став 7),

3) не води прописану андрагошку документацију и евиденцију (члан 18. став 1),

4) не изводи формални програм образовања одраслих у складу са одобреним програмима (члан 25. ст. 1. и 3),

5) не закључи уговор са полазником образовања одраслих (члан 34. став 1),

6) издаје јавне исправе супротно одредбама овог закона (члан 37. ст. 2, 3. и 4),

7) од одраслих наплати трошкове за стицање основног образовања (члан 40. став 1).

(2) Новчаном казном од 1.000 КМ до 3.000 КМ казниће се одговорно лице у организатору образовања одраслих за прекршај из става 1. овог члана.

**ГЛАВА VIII**

**ПРЕЛАЗНЕ И ЗАВРШНЕ ОДРЕДБЕ**

Члан 51.

(1) Организатори образовања одраслих који реализују програме за образовање одраслих дужни су да у року од годину дана ускладе своју организацију, пословање и опште акте са овим законом.

(2) Полазници образовања одраслих који су уписали формалне програме образовања одраслих до ступања на снагу овог закона код организатора формалног образовања одраслих који не испуњава услове у складу са овим законом, имају могућност да, у року од двије године од дана ступања на снагу овог закона, заврше образовање код истог или другог организатора образовања по програму који су уписали.

(3) Организатори образовања одраслих који ступањем на снагу овог закона не испуњавају услове за извођење формалних програма образовања одраслих дужни су да, у року од двије године од дана ступања на снагу овог закона, за полазнике који су уписали формалне програме образовања одраслих до ступања на снагу овог закона, организују завршетак уписаног програма образовања одраслих.

(4) Јавно важећи програми за оспособљавање и формални програми усавршавања донесени прије ступања на снагу овог закона примјењиваће се до доношења нових програма.

Члан 52.

Министар ће у року од девет мјесеци од дана ступања на снагу овог закона на приједлог Завода донијети правилнике о:

1) поступку избора организатора образовања одраслих (члан 12. став 6),

2) садржају и начину вођења Регистра организатора образовања одраслих (члан 16. став 3),

3) садржају, формату, начину вођења и чувања андрагошке документације и евиденције (члан 18. став 2),

4) начину провјере и верификације послодаваца код којих се обавља практичан рад, садржај и начин вођења регистра послодаваца (члан 30. став 4),

5) форми и садржају јавних исправа у образовању одраслих (члан 37. став 5),

6) начину рада испитних комисија и поступку спровођења испита (члан 38. став 9).

Члан 53.

До доношења подзаконских прописа из члана 52. овог закона примјењиваће се подзаконски прописи донесени на основу раније важећег закона, ако нису у супротности са овим законом.

Члан 54.

Ступањем на снагу овог закона престаје да важи Закон о образовању одраслих („Службени гласник Републике Српске“, бр. 59/09 и 1/12).

Члан 55.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-927/21 ПОТПРЕДСЈЕДНИК

Датум: 25. новембра 2021. године НАРОДНЕ СКУПШТИНЕ

Денис Шулић